
VENDIM
Nr.596, datë 5.9.2007

PËR NGRITJEN E STRUKTURAVE DHE PËRCAKTIMIN E AUTORITETEVE E TË PËRGJEGJËSIVE PËR ZBATIMIN E INSTRUMENTIT TË PARAZGJERIMIT

Në mbështetje të nenit 100 të Kushtetutës dhe të ligjit nr.9000, datë 30.1.2003 “Për organizimin dhe funksionimin e Këshillit të Ministrave”, me propozimin e Ministrit të Integrimit dhe të Ministrit të Financave, Këshilli i Ministrave

VENDOSI:

1.Strukturat, autoritetet dhe përgjegjësitë për zbatimin e Instrumentit të Parazgjerimit (IPA) janë, si më poshtë vijon:
a) Ministri i Integrimit caktohet Koordinator Kombëtar i Instrumentit të Parazgjerimit (IPA) dhe do të udhëheqë procesin e programimit të fondeve të Bashkimit Europian.
b) Ministri i Financave caktohet zyrtar përgjegjës akreditues dhe është përgjegjës për monitorimin e plotësimit të kërkesave për akreditimin e zyrtarit kombëtar të autorizuar dhe të fondit kombëtar.
c) Zëvendësministri i Financave caktohet zyrtar kombëtar i autorizuar dhe njëkohësisht, është edhe kryetar i fondit kombëtar.
ç) Sekretari i Përgjithshëm i Ministrisë së Financave caktohet  zyrtar i autorizuar i programit.
d) Njësia e financimeve dhe e kontraktimeve, në Ministrinë e Financave, shërben si njësi qendrore për financim dhe kontraktim.
dh) Drejtoria e Përgjithshme e Thesarit shërben si fond kombëtar dhe është përgjegjëse për menaxhimin financiar të asistencës së programit IPA.
e) Drejtoria e Përgjithshme e Auditimit shërben si autoriteti i auditimit dhe është përgjegjëse për verifikimin e funksionimit efektiv të sistemit të kontrollit dhe menaxhimit të zbatimit të programit IPA.
2. Ministria e Integrimit identifikon përparësitë për financim nga programi IPA, në bashkëpunim me ministritë e linjës dhe institucionet e tjera qendrore. Për përparësitë e identifikuara bëhen këshillime me Departamentin e Bashkërendimit të Strategjive dhe Koordinimit të Ndihmës së Huaj dhe Ministrinë e Financave dhe më pas i paraqiten për miratim Komitetit të Planifikimit Strategjik. Ministria e Integrimit u përcjell Shërbimeve të Komisionit Europian përparësitë, të miratuara për financim nga Komiteti i Planifikimit Strategjik.
3. Njësia e menaxhimit të projekteve për programin e zhvillimit të komuniteteve vendore, në varësi të Ministritë së Integrimit, transferohet në Ministrinë e Financave. Kjo njësi ristrukturohet, në përputhje me rolin e funksionet e njësisë qendrore për financim dhe kontraktim.
4. Zbatimi i programit të zhvillimit të komuniteteve vendore do të bëhet sipas strukturave dhe autoriteteve të përcaktuara në këtë vendim, për zbatimin e Instrumentit të Parazgjerimit (IPA).
5. Ngarkohet Ministria e Integrimit, nëpërmjet Fondit Shqiptar të Zhvillimit, të kryejë programimin e fondeve të Bashkimit Europian, për programin e zhvillimit të komuniteteve vendore.
6. Ngarkohen Ministria e Integrimit dhe Ministria e Financave për zbatimin e këtij vendimi.
7. Urdhri nr.154, datë 13.7.2006 i Kryeministrit “Për caktimin e koordinatorit kombëtar në programin “Instrumenti i Ndihmës së Paraaderimit” të Bashkimit Europian”, shfuqizohet.
Ky vendim hyn në fuqi menjëherë.

